 Xildhibaan Maxamed Faarax Qabile, oo Wargeyska Geeska Afrika u waramay ayaa sidoo kale ka hadlay dhoofka xoolaha ee la joojiyey iyo abaaraha dalka ka jira, waxaanu ugu horeyn yidhi isagoo ka hadlaya Xisbiga Waddani Xisbiga Waddani, waxaan u arkaa inuu yahay Xisbi balaadhan oo Bulshada reer Somaliland ku dhan tahay, waxaan u arkaa inuu yahay Xisbi aan dhexdiisa wax ka sixi karo, inkasta oo Xisbiyada kale uu dhaliilo la wadaago, haddana waa Xisbi aan cid gaar ah u xidhayn, oo kala dambayn leh, markaas waanu ku soo biiri doonaa, waxaana ku dadaali doonaa haddii Rabi idmo in aanu is kaashano, waxaana hubaal ah inuu Xisbiga Waddani yahay Xisbi ka saari kara xaalada uu maanta dalku ku jiro, maxa yeelay sharci maanta lagu kala baxo ma jiro, maantana waxaynu maraynaa in haddii laba qof is qabsadaan in sharciga lagu kala bixin, oo Xukuumaddu aanay u xaqsoorin ee iyagu qofka ay danta ka leedahay u hiiliso, qofka kalena ay ka hiiliso, wixii ku dhacay Xisbiga UCID ee lagu sameeyey Jamaal Cali Xuseena weynu arkayn, markaas maanta Xisbiga Waddani Xisbi dhama oo ka fiicani ma jiro, waana ku biiri doona. 